KOMISJONI ARUANNE EUROOPA PARLAMENDILE JA NÕUKOGULE EAGFi kulude kohta /* COM/2012/062 final */





SISUKORD 1........... Sissejuhatus.................................................................................................................... 3 2........... EAGFi sihtotstarbeline tulu.............................................................................................. 3 3........... Ajutistest ümberkorraldusmaksetest laekuv tulu (suhkrusektor)........................................ 4 4........... Märkused EAGFi 2011. aasta eelarve esialgse täitmise kohta.......................................... 4 5........... EAGFi sihtotstarbeliste tulude rakendamine..................................................................... 8 6........... Ajutistest ümberkorraldusmaksetest laekuva tulu kasutamine (suhkrusektor)..................... 8 7........... Suhkruvaldkonna ümberkorraldusfondi haldamine............................................................ 8 8........... Järeldused...................................................................................................................... 8 Lisa....... EAGFi assigneeringute esialgne kasutamine 15.10.2011 seisuga......................................... KOMISJONI ARUANNE EUROOPA PARLAMENDILE JA NÕUKOGULE EAGFi kulude kohta Varajase hoiatamise süsteem nr 11–12/2011 1. Sissejuhatus 2011. aasta eelarve (16. oktoober 2010 – 15. oktoober 2011) esialgne täitmine on esitatud lisatud tabelis ja selle eeldatav maht on 43 978,8 miljonit eurot. See summa hõlmab summasid, mida on korrigeeritud EAGFi raamatupidamisarvestuse kontrollimise ja heakskiitmise ning asjaomase eelarveaasta igakuiste hüvitiste peatamiste ja vähendamiste tulemusel. Samuti sisaldab see ligikaudu 36 miljoni euro suurust hinnangulist kulu, mida komisjon võib veel kuni 31. detsembrini 2011 maksta otsemaksena. 2. EAGFi sihtotstarbeline tulu Vastavalt nõukogu määruse (EÜ) nr 1290/2005 (ühise põllumajanduspoliitika rahastamise kohta) artiklile 34 käsitatakse vastavuse kontrolli otsuste kohastest finantskorrigeerimistest ja eeskirjade eiramisest tulenevat ning piimamaksust laekuvat tulu EAGFi kulude rahastamiseks määratud sihtotstarbelise tuluna. Nende eeskirjade kohaselt võib sihtotstarbelist tulu kasutada liikmesriikide kantud EAGFi kulude rahastamiseks. Kui osa sellest tulust jääb kasutamata, kantakse see automaatselt üle järgmisse eelarveaastasse[1]. Nagu juba eelmistes varajase hoiatamise süsteemi aruannetes märgiti, oli 2011. aastal kasutada olevate sihtotstarbeliste tulude kogusumma komisjoni esialgse hinnangu kohaselt 1 247 miljonit eurot. Täpsemalt: – 2011. eelarveaasta jooksul eeldatavasti laekuva sihtotstarbelise tulu suuruseks hinnati 707 miljonit eurot. Vastavuse kontrolli kohaste korrektsioonide ja eeskirjade eiramisega seoses laekuva tulu suuruseks hinnati vastavalt 600 miljonit eurot ja 88 miljonit eurot. Piimamaksust laekuva tulu suuruseks hinnati 19 miljonit eurot. – 2010. eelarveaastast 2011. eelarveaastasse eeldatavasti ülekantava sihtotstarbelise tulu suuruseks hinnati 540 miljonit eurot. Komisjon eraldas 2011. aasta eelarves kõnealuse 1 247 miljoni euro suuruse tulu kahele kavale. Täpsemalt: – 500 miljonit eurot eraldati puu- ja köögiviljasektori tootjaorganisatsioonide rakendusfondidele ning – 747 miljonit eurot eraldati ühtsele otsemaksete kavale. Nende kahe kava jaoks kiitsid eelarvepädevad institutsioonid komisjoni ettepaneku alusel heaks vastavalt 292 miljoni euro ja 30 389 miljoni euro suurused assigneeringud. Eespool nimetatud heakskiidetud assigneeringute ja sihtotstarbelise tulu summa on vastavuses assigneeringute hinnangulise koguvajadusega, mis puu- ja köögiviljasektori tootjaorganisatsioonide rakendusfondide puhul on 792 miljonit eurot ja ühtse otsemaksete kava puhul 31 136 miljonit eurot. Lisas, mis kajastab 2011. aasta eelarve esialgset täitmist, on puu- ja köögiviljasektori ning tootmiskohustusega sidumata otsetoetuste sektori eelarveassigneeringute real ära toodud eelnimetatud kahe kavaga seotud heakskiidetud assigneeringud, mille suurus, arvestamata eelnimetatud sihtotstarbelist tulu, on vastavalt 491,1 miljonit eurot ja 36 324 miljonit eurot. Pärast kõnealustele sektoritele eraldatud sihtotstarbelise tulu lisamist suureneb 2011. aasta eelarves prognoositavate assigneeringute kogusumma puu- ja köögiviljasektori puhul 991,1 miljoni euroni ja tootmiskohustusega sidumata otsetoetuste puhul 37 071 miljoni euroni. 3. Ajutistest ümberkorraldusmaksetest laekuv tulu (suhkrusektor) Suhkrusektori ajutisi ümberkorraldusmakseid käsitatakse sihtotstarbelise tuluna, millest rahastatakse suhkrusektori ümberkorraldusabi ja suhkruvaldkonna ümberkorraldusfondis ettenähtud muud abi. Igas liikmesriigis ettevõtjatele kuuluvate suhkru, inuliinisiirupi ja isoglükoosi koguseliste kvootidega seonduvad kõnealused summad maksti fondi seoses 2006/07., 2007/08. ja 2008/09. turustusaastaga. Nagu juba eelmistes varajase hoiatamise süsteemi aruannetes märgiti, eeldati algselt, et 2010. eelarveaastast 2011. eelarveaastasse ülekantav summa on 1 015 miljonit eurot. Suhkruvaldkonna ümberkorraldusfondi 2011. aastaks üle kantud sihtotstarbeline tulu on 1 044,8 miljonit eurot. 4. Märkused EAGFi 2011. aasta eelarve esialgse täitmise kohta 2011. aasta eelarve esialgse täitmise tase on esitatud lisas. Järgmisena on esitatud lühikommentaar konkreetsete eelarvesektorite kohta, mille puhul tegelikud kulud ja 2011. aasta eelarvesse lisatud vastavad assigneeringud erinevad kõige olulisemalt. 4.1. Turumeetmed Assigneeringute kasutamine sekkumisteks põllumajandusturgudel ületas heakskiidetud eelarveassigneeringute taseme 379,5 miljoni euro võrra, kuid oli 120,5 miljoni euro võrra väiksem, kui võtta arvesse käesoleva peatüki jaoks sihtotstarbelise tuluna ettenähtud 500 miljonit eurot. Erinevus tuleneb eri sektorite eelarve kombineeritud täitmisviisist, mis on peamiselt seotud: 4.1.1. Teravili (– 174,3 miljonit eurot) Kõnealuse eelarveartikli assigneeringute alatäitmine on tingitud märkimisväärsest teravilja sekkumisvarude müügist ajavahemikul 2010. aasta detsembrist kuni 2011. aasta maini 2011. aasta eelarves prognoositust märgatavalt kõrgemate hindadega. Kõnealune müük aitas 2011. aasta eelarvesse märgatavat kasumit tuua ja on eelarve täitmist kajastavates sama eelarveartikli andmetes märgitud negatiivsete summadena. Kõnealuse eelarveartikli assigneeringute alatäitmine on osaliselt tingitud liikmesriikide väiksematest kulutustest seoses kartulitärklise toetustega võrreldes eelarve koostamisel prognoositud kulutustega. 4.1.2. Toetused 1. lisas nimetamata toodetele (– 18,3 miljonit eurot) Võrreldes eelarves esialgselt hinnatud maksetega on kõnealuse eelarveartikli assigneeringute alatäitmine tingitud liikmesriikide tehtud madalamatest maksetest suhkru- ja piimatoodete ekspordisertifikaatide eest. 4.1.3. Toiduabiprogrammid (+ 14,9 miljonit eurot) Liikmesriigid on 2011. aastal peaaegu täielikult rakendanud toiduabi jaotamise kava enim puudustkannatavatele isikutele. Sellest tulenev kõnealuse eelarveartikli assigneeringute ületäitmine on peamiselt tingitud sellest, et liikmesriigid on 2011. aastal maksnud varasemate aastate kavade eest tavalisest suuremad summad. 4.1.4. Puu- ja köögivili (+ 636,8 miljonit eurot võrreldes heakskiidetud assigneeringutega) Märkimisväärne ületäitmine tuleneb kõnealuse sektori kulude võrdlusest 2011. aasta heakskiidetud assigneeringutega, mis ei hõlma kõnealuse sektori jaoks eraldatud sihtotstarbelist tulu. Kui lisatakse sellele sektorile eraldatud tulu 500 miljonit eurot (vt lisas oleva tabeli all joonealune märkus *), siis suureneb kasutada olevate assigneeringute kogusumma 991,1 miljoni euroni ning kõnealune ületäitmine väheneb, moodustades + 136,8 miljonit eurot. Kõnealune ületäitmine on tingitud selle sektori assigneeringutest rahastatud eri kavade eelarve aluseks olevatest täitmisviisidest. Liikmesriikide kulud, mis on seotud tootjaorganisatsioonide rakendusfondide ja koolidele puuvilja jagamise kavaga, on väiksemad kui eelarve koostamisel prognoositi. Puu- ja köögiviljasektori erakorralised toetusmeetmed, mille komisjon võttis vastu E. coli bakteri puhanguga seotud kriisi tagajärjel, rahastati osaliselt tootjaorganisatsioonide rakendusfondide kaudu ning ülejäänud osa toetusest sama eelarveartikli punkti 05 02 08 99 alt. Kõnealuste meetmete eeldatav kulu oli ligikaudu 227 miljonit eurot, millest 215 miljonit eurot eeldatavasti maksti ja deklareeriti 2011. eelarveaastal. Liikmesriikide kulu 2011. aastal oli ligikaudu 178,3 miljonit eurot. Sellele vaatamata võivad liikmesriigid teha täiendavaid makseid 2012. eelarveaasta jooksul. Liikmesriikide tootjarühmade eeltunnustamisega seotud kulud olid märgatavalt suuremad kui selle kava jaoks 2011. eelarveaastal kasutatavad assigneeringud; selline olukord on püsinud kõnealuse kava rakendamise viimasel kolme aasta jooksul. 4.1.5. Vein (– 39,3 miljonit eurot) Kõnealune alakasutamine on tingitud liikmesriikide pisut väiksematest kuludest seoses riiklike toetusprogrammide (võrreldes eelarve ülemmääraga) ja väljajuurimiskavaga. 4.1.6. Piim ja piimatooted (– 94,9 miljonit eurot) Alakasutamine on tingitud selle sektori assigneeringutest rahastatud eri kavade eelarve aluseks olevatest täitmisviisidest. Liikmesriikide koolipiima programmiga seotud kulud, mis olid väiksemad kui lõplikku eelarvesse lisatud assigneeringud, suurenesid 2011. aasta eelarve üle peetud läbirääkimiste käigus 10 miljonit eurot võrreldes komisjoni taotletud esialgsete eelarvevajadustega. Peale selle toimus sekkumisvarudest lõssipulbri müük 2011. aasta eelarves algselt prognoositust kõrgemate hindadega. Kõnealune müük aitas 2011. aasta eelarvesse kasumit tuua ja on eelarve täitmist kajastavates sama eelarveartikli andmetes märgitud negatiivsete summadena. 4.1.7. Veise- ja vasikaliha (+ 20,5 miljonit eurot) Kõnealune ülekasutamine tuleneb liikmesriikide eksporditoetustega seotud suurematest kuludest, kuna 2011. aastal toetusega eksporditud veiseliha ja elusloomade kogused olid suuremad. 4.1.8. Sealiha, munad ja kodulinnuliha (+ 71,3 miljonit eurot) Ülekasutamine on eelkõige tingitud liikmesriikide kuludest, mis on seotud 2011. aasta jaanuaris kehtestatud sealiha eraladustusabiga, mille jaoks ei olnud ette nähtud eelarveassigneeringuid 2011. aasta eelarves. Lisaks on see seotud eksporditoetusega eksporditud kodulinnuliha arvatust suuremate kogustega. 4.2. Otsetoetused Assigneeringute kasutamine otsetoetusteks ületas heakskiidetud eelarveassigneeringute taseme 408,8 miljoni euro võrra, kuid oli 338,2 miljoni euro võrra väiksem, kui võtta arvesse käesoleva peatüki jaoks sihtotstarbelise tuluna ettenähtud 747 miljonit eurot. Erinevus tuleneb tootmiskohustusega sidumata otsetoetuste sektorist. 4.2.1. Tootmiskohustusega sidumata otsetoetused (+ 507,1 miljonit eurot võrreldes heakskiidetud assigneeringutega) Märkimisväärne ületäitmine tuleneb tootmiskohustusega sidumata otsetoetuse kulude võrdlusest 2011. aasta heakskiidetud assigneeringutega, mis ei hõlma kõnealuse sektori jaoks eraldatud sihtotstarbelist tulu. Kui lisatakse sellele sektorile eraldatud tulu 747 miljonit eurot (vt lisas oleva tabeli all joonealune märkus *), siis suureneb kasutada olevate assigneeringute kogusumma 37 071 miljonit eurot ning kõnealune ületäitmine muutub - 239,9 miljoni euro suuruseks alatäitmiseks. Alakasutamine on tingitud liikmesriikide väiksematest kuludest, eelkõige seoses ühtse pindalatoetuse kavaga ning määruse (EÜ) nr 73/2009 artikli 68 kohaste tootmiskohustusega sidumata eritoetusmeetmetega. Tuleks siiski märkida, et 2011. aastal täideti ühtse otsemaksete kava saadaolevatest eelarveassigneeringutest 99,8 %, mis on kõnealuse kava seni suurim täitmismäär. 4.2.2. Muud otsetoetused (– 98,7 miljonit eurot) Alatäitmine oli eelkõige tingitud liikmesriikide väiksematest kuludest seoses nõukogu määruse (EÜ) nr 73/2009 artikli 68 kohaste tootmiskohustusega seotud eritoetusmeetmete, ammlehmatoetuse, puuvilla ja tärklisekartulikasvatajate toetuse kulud on väiksemad võrreldes algse prognoosi kohaselt 2011. aasta eelarves ettenähtud kuludega. 4.3. Muud kulud 4.3.1. Eelmiste aastate raamatupidamisarvestuste kontrollimine ja heakskiitmine (+ 338,4 miljonit eurot) Komisjon esitas 2011. aasta kirjalikus muutmisettepanekus ettepaneku teha raamatupidamisarvestuse kontrollimise ja heakskiitmisega seotud korrigeerimisi kogusummas – 72 miljonit eurot. 2011. aasta eelarve üle peetavate läbirääkimiste käigus otsustatud kõnealuste korrektsioonide lõplik summa oli – 272 miljonit eurot. 2011. aasta raamatupidamisarvestuse kontrollimise ja heakskiitmise otsuste alusel tuleb komisjonil teha liikmesriikidele positiivseid korrektsioone, st neile tagasi maksta netosumma 66,4 miljonit eurot. Viimati nimetatud summa lisamise tõttu eespool nimetatud – 272 miljoni euro suurusele negatiivsele summale tuleb komisjonil leida ligikaudu 338,4 miljonit eurot positiivseid eelarveassigneeringuid, et sulgeda see eelarvepunkt 2011. aastal. Kõnealused eelarveassigneeringud paigutatakse ümber sellistest eelarvepunktidest, mille puhul ilmnes alatäitmine 2011. aastal. 4.3.2. Toidu- ja söödaohutus, loomade tervishoid, loomakaitse ja taimetervis (– 32,3 miljonit eurot) Käesoleva artikli kohaselt rahastatud kavad hõlmasid komisjoni otsetoetusi. Prognooside kohaselt oli 31. detsembrini 2011 vaja teha makseid 29,1 miljoni euro ulatuses. Siiski eeldatakse praegu, et selle eelarveartikli assigneeringute puhul ilmneb alatäitmine, kuna lammaste katarraalse palaviku vaktsineerimisega seotud kulud olid oodatust väiksemad, sest haigusjuhtude arv vähenes märkimisväärselt tänu hiljuti korraldatud edukale vaktsineerimiskampaaniale. Lisaks sellele ei maksta välja osa rahalistest vahenditest, mis on ette nähtud loomade tervisega seotud hädaolukorras kasutatavate vaktsiinide ostmise eelarveks, kuna puuduvad uued suuremad loomataudipuhangud. 5. EAGFi sihtotstarbeliste tulude rakendamine Lisatud tabelis on näidatud, et lõpuks kasutatava sihtotstarbelise tulu kogusumma 2011. aastal oli 1 571,9 miljonit eurot. See oli 324,9 miljoni võrra suurem kui algselt prognoositud summa 1 247miljonit eurot. See lahknevus on osaliselt tingitud asjaolust, et 2010. aastast 2011. aastasse ülekantud 905,1 miljoni euro suurune sihtotstarbeline tulu ületas eelarves esialgselt prognoositud 540 miljoni euro suurust tulu 365,1 miljoni euro võrra. Tuleks ära märkida, et 2010. aastast 2011. aastasse ülekantud sihtotstarbeline tulu on täielikult ära kasutatud 2011. eelarveaasta kulude rahastamiseks kooskõlas finantsmääruse artikliga 10. Lisaks sellele oli 2011. aastal kogunenud sihtotstarbeline tulu 712,9 miljonit eurot võrreldes eelarves ettenähtud 707 miljoni euro suuruse summaga. Pärast komisjoni 2010. aasta vastavuskontrolli otsuse kohaseid tagasinõudeid vähenes see tulu aga ligikaudu 46,1 miljoni euro võrra – 666,8 miljoni euroni. Vastavuskontrolli kohastest tagasinõuetest laekunud summa 467,3 miljonit eurot hõlmas eeskirjade eiramisega seotud tulu 177,6 miljonit eurot ja kogutud piimamaksu 21,9 miljonit eurot. Hiljuti kogunenud sihtotstarbelist tulu, mida ei kasutata 2011. aastal, kantakse üle 2012. eelarveaastasse, et katta tekkivaid kulusid asjaomasel aastal. 6. Ajutistest ümberkorraldusmaksetest laekuva tulu kasutamine (suhkrusektor) Alates 2009. aasta novembrist ei ole liikmesriikidelt õigusaktide kohaselt uusi ajutisi ümberkorraldusmakseid kogutud. Seepärast on suhkruvaldkonna ümberkorraldusfondi saadaolev sihtotstarbeline tulu võrdne 2010. eelarveaastast ülekantud summaga 1 044,8 miljonit eurot. Pärast liikmesriikide suhkruvaldkonna ümberkorraldusfondi toetusega seotud kulude tasumist 187,9 miljoni euro ulatuses (vt punkt 7 allpool), kantakse jääksumma 856,9 miljonit eurot üle 2012. eelarveaastasse, et katta suhkruvaldkonna ümberkorraldusfondi toetusega seotud kulusid asjaomasel aastal. 7. Suhkruvaldkonna ümberkorraldusfondi haldamine Liikmesriikidele on suhkrutööstuse ümberkorraldamise, mitmekesistamise ning suhkru rafineerimise kulude eest tasutud 187,9 miljonit eurot. Kõnealuste toetuste eest tasuti liikmesriikidele 1 044,8 miljonit eurot eespool punktis 6 osutatud sihtotstarbelisest tulust. 8. Järeldused EAGFi 2011. aasta eelarve esialgsel täitmisel ületasid kulud heakskiidetud assigneeringuid 1 087,6 miljoni euro võrra; puudujääk kaetakse saadaoleva 1 571,9 miljoni euro suuruse sihtotstarbelise tulu arvelt. Siiski tuleb veel vaja teha mõned aasta lõpu korrigeerimised ja assigneeringute ümberpaigutamised. 2012. aastasse ülekantav kasutada olev sihtotstarbeline tulu on praegu hinnanguliselt ligikaudu 440 miljonit eurot. [1] Ülekantud sihtotstarbeline tulu tuleb ära kasutada esmajärjekorras, st enne eelarvepädevate institutsioonide poolt heakskiidetud assigneeringuid või eelarveaasta jooksul saadud sihtotstarbelist tulu (finantsmääruse artikkel 10).